CELEX: 62007FN0031
Language: sk
Date: 2007-04-02 00:00:00
Title: Vec F-31/07: Žaloba podaná 2. apríla 2007 – Putterie-de-Beukelaer/Komisia

26.5.2007   
            
            
               SK
            
            
               Úradný vestník Európskej únie
            
            
               C 117/38
            
         Žaloba podaná 2. apríla 2007 – Putterie-de-Beukelaer/Komisia
   (Vec F-31/07)
   (2007/C 117/62)
   Jazyk konania: francúzština
   Účastníci konania
   
      Žalobkyňa: Françoise Putterie-de-Beukelaer (Brusel, Belgicko) (v zastúpení: E. Boigelot, advokát)
   
      Žalovaná: Komisia Európskych spoločenstiev
   Návrhy žalobkyne
   
               —
            
            
               zrušiť hodnotenie služobného postupu (ďalej len „HSP“) žalobkyne za obdobie od 1. januára 2005 do 31. decembra 2005, vrátane súvisiacich odvolacích konaní a iných rozhodnutí, a to najmä bodu 6.5 „predpoklady“, pokiaľ ide o neuznanie spôsobilosti žalobkyne na výkon funkcií vyplývajúcich z kategórie B*,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobkyňa sa na podporu svojej žaloby po prvé odvoláva na skutočnosť, že administratíva vec zjavne nesprávne posúdila, keďže jej nebola uznaná spôsobilosť na výkon funkcií vyplývajúcich z kategórie B* na účely atestačného postupu stanoveného v článku 10 ods. 3 prílohy XIII Služobného poriadku úradníkov Európskych spoločenstiev (ďalej len „služobný poriadok“). Konkrétne tvrdí, že v protiklade s tým, čo je uvedené v hodnotiacej správe, jej úlohy, vyplývajúce z funkcie osoby zodpovednej za vzdelávanie v oblasti informatiky (ďalej len „ZVI“), spadajú do kategórie B*.
   Po druhé sa žalobkyňa odvoláva na porušenie článku 26 služobného poriadku, zásady dodržiavania práva na obranu, zásady transparentnosti a kontradiktórnosti, ako aj zásady správneho úradného postupu voči zamestnancom. Osobitne poukazuje na to, že s niektorými dokumentmi, ktoré boli použité na účely jej hodnotenia, nebola včas oboznámená.
   Po tretie žalobkyňa namieta porušenie článku 25 ods. 2 služobného poriadku a povinnosti odôvodnenia.
   Po štvrté žalobkyňa namieta porušenie zásady rovnosti zaobchádzania s členmi personálu a zákazu diskriminácie, keďže na účely atestačného postupu sa funkcie vykonávané ZVI hodnotia odlišne v závislosti od generálnych riaditeľstiev a hierarchicky nadriadených osôb.